Koma Dostanîya Kurdan a Parlamentoyê Ewropa Strasbourg de parlamento de kombîyayîşêkê çapemenîye viraşt û pare kerd ke dewleta tirke sûcanê şerî kena, merdimanê sivîlan qetil kena û vera peyman û huqûqê mîyanneteweyî têgêrena.
Vervatoxê koma Sosyal-Demokratan a Avusturya Andreas Shider, Hetkarê Serekê Koma Çepe û Koordînatoranê Koma Dostanîya Kurdan Nikolaj Willamson, Koma Ewropa ya Azade ra Fransua Alfonsi, Koma Sosyal Demokrate ra Evîne Încîr û Koma Keskan ra Katrine Langesiepen beşdarê kombîyayîşî bîyî.
Andreas Shiderî hêrişê Erdogan û Îranî şermezar kerdî û venga Yewîya Ewropa û dezgehanê Yewîya Ewropa da ke vera nê hêrişan têbigêrê.
Nikolaj Willamsonî ard ziwan ke hêrişê Erdoganî vera têkoşînê DAÎŞî derb ê û vat ke ganî Yewîya Ewropa vera Tirkîya ambargo bikera.
Evîne Încîr zî venga rayaumûmîya mîyanneteweyîye da ke wa cade têbigêra û kurdan bipawa.
